Iole
Iole er i græsk mytologi en datter af kong Eurytos, som Herakles vandt til hustru i en bueskydningskonkurrence med faderen. Da Eurytos ikke holdt sit løfte om at ville udlevere pigen, bortførte Herakles hende med magt. Herakles' forsmåede hustru Deianeira brugte i jalousi det tryllemiddel, hun havde fået af kentauren Nessos, for at vinde ham tilbage. Det fik katastrofale følger, og forpint af smerte begik Herakles selvmord og blev optaget blandt guderne. Iole blev efter Herakles' død gift med Hyllos.